KOMISIJOS REGLAMENTAS (EB) Nr. 438/2009
2009 m. gegužės 26 d.
kuriuo leidžiama naudoti ne skersti skirtų kai kurių Alpių ir kalnų veislių bulių, karvių ir telyčių Bendrijos importo tarifines kvotas ir nustatomas jų administravimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendras bendro žemės ūkio rinkų organizavimo reglamentas) (1), ypač į jo 144 straipsnio 1 dalį, 148 ir 4 straipsnius,
kadangi:
(1)
Bendrija, laikydamasi Pasaulio prekybos organizacijos nustatytų sąlygų, įsipareigojo leisti naudoti ne skersti skirtų kai kurių Alpių ir kalnų veislių bulių, karvių ir telyčių metines tarifines importo kvotas. Šių kvotų administravimo taisyklės nustatytos 2007 m. birželio 14 d. Komisijos reglamentu (EB) Nr. 659/2007, leidžiančiu naudoti ne skersti skirtų kai kurių Alpių ir kalnų veislių bulių, karvių ir telyčių importo tarifines kvotas ir numatančiu jų administravimą (2).
(2)
Pasiekus teigiamų rezultatų taikant eiliškumo principą kituose žemės ūkio sektoriuose ir siekiant supaprastinti administravimą reikėtų, kad nuo šiol šios kvotos būtų administruojamos remiantis Reglamento (EB) Nr. 1234/2007 144 straipsnio 2 dalies a punkte nustatytu metodu. Tai turėtų būti daroma pagal Komisijos reglamento (EEB) Nr. 2454/93, išdėstančio Tarybos reglamento (EEB) Nr. 2913/92, nustatančio Bendrijos muitų kodeksą, įgyvendinimo nuostatas (3) 308a, 308b straipsnius ir 308c straipsnio 1 dalį.
(3)
Atsižvelgiant į perėjimo nuo vienos administravimo sistemos prie kitos ypatumus reikėtų, kad šiame reglamente aptariama kvota būtų laikoma nekritine kaip apibrėžta Reglamento (EEB) Nr. 2454/93 308c straipsnyje.
(4)
2008 m. balandžio 23 d. Europos Parlamento ir Tarybos reglamento (EB) Nr. 450/2008, nustatančio Bendrijos muitinės kodeksą (4), 166 straipsnyje numatyta, kad jei pateikiamoms į laisvą apyvartą prekėms dėl jų paskirties taikoma sumažinta muito norma, jas ir toliau prižiūri muitinė. Taikant šiame reglamente nustatytas kvotas importuoti galvijai pakankamai ilgą laikotarpį turėtų būti stebimi siekiant įsitikinti, kad jie per tą laikotarpį nebūtų paskersti.
(5)
Todėl turėtų būti pateikiamas užstatas, kurio dydis būtų lygus bendrojo muitų tarifo muito ir sumažinto muito, taikomo atitinkamų galvijų pateikimo į laisvą apyvartą dieną, skirtumui.
(6)
Todėl Reglamentas (EB) Nr. 659/2007 turėtų būti panaikintas ir pakeistas nauju reglamentu.
(7)
Šiame reglamente numatytos priemonės atitinka Bendro žemės ūkio rinkų organizavimo vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
1. Šiuo reglamentu leidžiama naudoti ne skersti skirtų kai kurių Alpių ir kalnų veislių bulių, karvių ir telyčių priede nurodytas importo tarifines kvotas.
2. Šio reglamento priede nurodytos kvotos administruojamos remiantis Reglamento (EEB) Nr. 2454/93 308a, 308b straipsniais ir 308c straipsnio 1 dalimi. To reglamento 308c straipsnio 2 ir 3 dalys netaikomos.
3. Pirmoje dalyje nurodytas tarifines importo kvotas leidžiama naudoti kiekvienais metais nuo liepos 1 d. iki kitų metų birželio 30 d. (toliau - importo kvotų laikotarpis).
2 straipsnis
1. Šio reglamento 1 straipsnio 1 dalyje nurodyti galvijai skirti ne skersti, jei jie nepaskerdžiami per keturis mėnesius nuo deklaracijos dėl pateikimo į laisvą apyvartą priėmimo dienos.
Tinkamai įrodytais force majeure atvejais gali būti daromos išlygos.
2. Norint pasinaudoti importo tarifine kvota, kurios eilės numeris yra 09.4197, turi būti pateikti šie dokumentai:
a)
pateikiant prašymus dėl bulių - kilmės sertifikatas;
b)
pateikiant prašymus dėl karvių ir telyčių - kilmės sertifikatas arba registracijos gyvulių kilmės knygoje sertifikatas, patvirtinantis veislės grynumą.
3 straipsnis
1. Importuoti galvijai stebimi vadovaujantis Reglamento (EB) Nr. 450/2008 166 straipsniu, siekiant užtikrinti, kad jie nebūtų paskersti per keturis mėnesius nuo jų pateikimo į laisvą apyvartą.
2. Siekiant užtikrinti, kad būtų laikomasi 1 dalyje nurodyto įsipareigojimo importuotų galvijų neskersti ir kad nemokėtas muitas būtų sumokėtas, jei šio įsipareigojimo būtų nesilaikoma, importuotojai kompetentingai muitinei turi pateikti užstatą. Užstatas lygus Bendrojo muitų tarifo muito mokesčio ir muito mokesčio, nurodyto I priede, taikomo atitinkamų galvijų pateikimo į laisvą apyvartą dieną, skirtumui.
3. 2 dalyje minimas užstatas nedelsiant grąžinamas, kai atitinkamai muitinei pateikiamas įrodymas, kad galvijai:
a)
nebuvo paskersti per keturis mėnesius nuo jų pateikimo į laisvą apyvartą dienos; arba
b)
per tą laikotarpį buvo paskersti dėl force majeure arba sveikatos priežasčių arba krito dėl ligų ar dėl nelaimingo atsitikimo.
4 straipsnis
Reglamentas (EB) Nr. 659/2007 panaikinamas. Vis dėlto jis ir toliau taikomas licencijų, išduotų iki 2009 m. liepos 1 d. atveju, iki tų licencijų galiojimo pabaigos.
5 straipsnis
Šis reglamentas įsigalioja trečią dieną nuo jo paskelbimo Europos Sąjungos oficialiajame leidinyje.
Jis taikomas nuo 2009 m. liepos 1 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje, 2009 m. gegužės 26 d.